ทองปิดลบ 3.8 ดอลล์
สัญญาทองคำตลาดนิวยอร์กปิดร่วงลง3.8 ดอลล์ที่ 1,607.5 ดอลลาร์/ออนซ์ ตลาดจับตาผลประชุมเฟด
21 มี.ค. 2556

สัญญาทองคำตลาดนิวยอร์กปิดร่วงลง3.8 ดอลล์ที่ 1,607.5 ดอลลาร์/ออนซ์ ตลาดจับตาผลประชุมเฟด
สัญญาทองคำตลาด COMEX (Commodity Exchange) ส่งมอบเดือนเม.ย.ลดลง 3.8 ดอลลาร์ หรือ 0.24% ปิดที่ 1,607.5 ดอลลาร์/ออนซ์
นักลงทุนรอดูผลการประชุมเฟดซึ่งมีขึ้นหลังจากตลาดทองคำนิวยอร์กปิดทำการแล้ว ขณะที่นักวิเคราะห์คาดการณ์ว่าเฟดอาจจะยังคงเดินหน้าโครงการซื้อสินทรัพย์
ทั้งนี้ หลังจากเสร็จสิ้นการประชุมแล้ว เฟดประกาศว่าจะยังคงเดินหน้าโครงการซื้อสินทรัพย์ในวงเงินปัจจุบันที่ 8.5 หมื่นล้านดอลลาร์/เดือน จนกว่าอัตราว่างงานจะลดลงต่ำกว่าระดับ 6.5%
โดยเฟดจะซื้อพันธบัตรรัฐบาลสหรัฐในวงเงิน 4.5 หมื่นล้านดอลลาร์/เดือน ตามมาตรการผ่อนคลายเชิงปริมาณรอบที่ 4 (QE4) ที่เฟดประกาศใช้ในเดือนธ.ค. 2555 และซื้อหลักทรัพย์ที่ได้รับการค้ำประกันจากสัญญาจำนอง (MBS) วงเงิน 4 หมื่นล้านดอลลาร์/เดือน ตามมาตรการ QE3 ที่ประกาศใช้ในเดือนก.ย. 2555 โดยมาตรการ QE3 และ QE4 มีวงเงินรวมกันทั้งสิ้น 8.5 หมื่นล้านดอลลาร์/เดือน